《和陶诗六首 和贫士》
宋代·王阮

吾闻戴安道，不对王侯琴。当时岂不能，低眉求赏音。

一曲朝得闻，千金夕来寻。舍之不肯顾，轻重得所斟。

小人一时快，君子百世钦。贫士繄此辨，士乎当正心。

作者简介：（?—1208）宋江州德安人，字南卿。王韶曾孙。孝宗隆兴元年进士。对策极言迁都建康以图进取。光宗绍熙中知濠州，整修战备，金人不敢犯。改知抚州。韩侂胄闻其名，特命入奏，诱以美官，遭拒大怒，批旨予祠。归隐庐山以终。有《义丰集》。